Ole M. Nielsen (KRF), 1999-02-25:
Jeg vil gerne sige tak for de to besvarelser og også understrege, at det for så vidt ikke er hensigten med denne forespørgsel at rejse en konfrontationsdebat.
Jeg ønsker at skabe opmærksomhed omkring noget, som jeg mener er og bliver et problem.
Den problematik har man selvfølgelig inden for de enkelte regioner, men her er det region kontra region-debatten, jeg ønsker.
Jeg vil gerne sige, at selv om det forslag til vedtagelse, som kommer senere, går på, at man skal holde øje med den beskæftigelsesmæssige og økonomiske udvikling, så vil jeg gerne understrege, at forudsætningen for, at den beskæftigelsesmæssige og økonomiske udvikling kan være i orden i regionerne, er, at der er tilfredsstillende justeringer inden for trafik, undervisning, forskning, kultur osv. osv. Derfor vil jeg også sige, at det her handler ikke så meget om at reparere på skaderne.
Det er jo helt rigtigt, som både statsministeren og indenrigsministeren redegjorde for, at der er taget masser af gode initiativer, selvfølgelig er der det, men det, jeg vil fokusere på, er, at man prøver at forebygge i stedet for at helbrede og reparere på de uheldige udviklinger, altså at være på forkant med udviklingen.
Og det er helt klart vores opfattelse, at der er en ganske kraftig udvikling på vej på grund af den ændrede trafikstruktur, som jo har lavet helt om på landet, hvor landsdele, der før var adskilt af vand, nu bliver landfaste med hinanden. Så er det jo helt rigtigt, som statsministeren siger, at dårlige tider rammer de svageste områder, og dårlige tider får vi jo nok igen.
Altså, der er nogen, der mener, at det altid er dårlige tider; mere eller mindre dårligt er det jo også sådan.
Jeg vil nævne nogle eksempler på mine bekymringer.
Jeg når desværre ikke dem alle sammen i mit første indlæg, men så må jeg prøve at komme tilbage senere.
De områder, der for tiden er grund til at bekymre sig om, er jo typisk Langeland og Sydfyn.
Det er Lolland-Falster eller hele Storstrøms Amt.
Det er andre udkantområder på Sjælland, selv om de er så tæt ved København endda.
Og så er der selvfølgelig øerne, som hører hjemme i en anden debat.
Udbygningen af veje og af kollektiv trafik til Midt- og Vest- og Nordjylland f.eks. er absolut mangelfuld.
Nu har jeg været inde på Storebælt, og der er jo en ting, som beskriver, hvordan initiativer inden for andre områder er med til at rykke i den samme retning, som den naturlige udvikling altid går.
Den naturlige udvikling er jo, at man rationaliserer, effektiviserer og centraliserer, så derfor er det vigtigt, at man overordnet tænker anderledes. Jeg har et eksempel på, hvordan man underordnet og uden at have onde hensigter selvfølgelig fremmer den negative udvikling.
F.eks. det, at man sætter Storebæltstaksterne ned i forhold til, hvad man oprindelig var enige om, og så hæver havnetaksterne i Frederikshavn.
Det betyder altså, at man gør Nordjylland til en blindtarm, fordi den takstpolitik bevirker, at trafikken vil gå ned igennem Sverige og over broerne, især når Øresundsbroen kommer, og dermed vil trafikstatistikken på Nordjylland falde.
De centrale dele af Danmark har haft stor fornøjelse af Storebæltsbroen.
Togtiden fra Århus til København er f.eks. reduceret til under tre timer.
Det vil sige, at man kan vælge at tage toget, selv om man skal frem og tilbage på en dag.
Det kan man ikke fra Nordjylland.
Her skal man bruge 4-5 timer, og derfor må man vælge fly, sammenholdt med, at man så lægger en afgift på indenrigsflyvningen, som er en speciel skat på Nordjylland og på andre regioner, som har brug for fly; specielt på Aalborg giver den 40 mio. kr. Så er der Lolland-Falster for at tage et helt andet eksempel, som jo i mange år har været et problemområde med stor arbejdsløshed, der også er historisk begrundet, fordi man ikke har den samme selvstændighedstradition som i andre egne.
er overhovedet ikke til syne på kortet over investeringer i forskning og undervisning, på IT-området f.eks. Når man ser, hvilken fornøjelse man i Aalborg har haft af kombinationen af Aalborg Universitet og Nordjysk Videnscenter, hvilken fantastisk udvikling det har givet i det kraftcenter, som vi heldigvis har i den nordjyske region.
Hvorfor prøver man ikke noget tilsvarende på Lolland-Falster, så man kan få det område hjulpet ud af en utrolig tung situation?
Vi er jo ikke tjent med, at de bliver ved med at være arbejdsløse dernede eller skal pendle.
Det er også i modsætning til vores miljømæssige ønsker, at de skal pendle frem og tilbage.
Der er kulturområdet, hvor ganske få penge på kulturområdet, altså til udbygning af institutioner f.eks., går til områder uden for København, og dér er de fleste penge så til Århus og andre områder, som hører til de stærke områder.
Peter Schaufuss-balletten i Holstebro får overhovedet ingen ting.
For at det skal være attraktivt at bo og skabe beskæftigelse i udkantområderne, så må alle faciliteterne være til rådighed.
Kendsgerningen er også, at den mest lavteknologiske industri findes i yderkantområderne.
Det er den industri, som vil have vanskeligst ved at konkurrere i udlandet i fremtiden.
Den skal altså skiftes ud med mere højteknologisk industri.
Derfor er det vigtigt, at man investerer i forskning og udvikling i yderkantområderne på IT-området, på andre højteknologiske områder, sådan at man fastholder de unge mennesker i et uddannelsesmønster dér, så de har lyst til at blive på egnen, også når de er uddannet.
Så der er mange ting, men nu er min tid udløbet i den her omgang.
Jeg vil hermed beklage, at jeg glemte måske det vigtigste, nemlig forslaget til vedtagelse.
Men lampen lyste rødt, og så fik jeg travlt.
Jeg vil gerne på samtlige partiers vegne fremsætte følgende: Forslag til vedtagelse
»Folketinget opfordrer regeringen til løbende at vurdere: - hvordan gennemførte lovgivningsmæssige og administrative tiltag påvirker den økonomiske og beskæftigelsesmæssige udvikling i de danske regioner, og - hvilke tiltag der vil kunne medvirke til at rette op på en eventuel skæv udvikling.
Det var som sagt på samtlige partiers vegne.
Og så vil jeg tillade mig at benytte lejligheden til at sige til den socialdemokratiske ordfører, at jeg synes, at fru Karen J. Klint i for høj grad lagde vægten på regionernes eget ansvar og diskuterede meget, at man kunne have bolig- og serviceinstitutioner i nogle kommuner og erhverv i nogle andre kommuner. Jeg synes, at det er en betænkelig politik, at man skal pendle så meget.
Det er jo imod vores overordnede mål omkring trafikmønstret, men det er også et større spørgsmål om region kontra region, og det kan vel ikke være meningen, at vi skal pendle fra region til region for at komme fra bolig til arbejdet.
Det bliver alt for meget pendling.